
A V I Z

asupra propunerii legislative privind  completarea şi  

modificarea Legii  audiovizualului nr.504 din 2002


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă privind completarea şi modificarea  Legii  audiovizualului nr.504 din 2002,  trimisă cu adresa nr. Pl- x 45  din 5 martie 2008, înregistrată sub nr.31/188 din 6 martie 2008. 
Potrivit dispoziţiilor art.75 din Constituţia României, republicată, şi ale art.92 alin. (8) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  primă Cameră  sesizată. 

             
În temeiul  prevederilor art. 61 din Regulamentul Camerei Deputaţilor, republicat, cu  modificările ulterioare, Comisia a dezbătut propunerea  legislativă  menţionată mai sus, în şedinţa din 18 martie  2008.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.225 din 3 martie 2008, precum şi  punctul de  vedere al Guvernului transmis  cu adresa nr.604 din 7  martie 2008, prin care nu  susţine adoptarea acestei  iniţiative legislative. 



Cu  prilejul dezbaterilor membrii Comisiei au constatat că propunerea iniţiatorilor nu  se  justifică întrucât  dispoziţiile art.3 alin.(2) şi (3) din Legea audiovizualului nr.504/2002 obligă toţi radiodifuzorii să  informeze obiectiv publicul prezentând în mod  corect faptele şi  evenimentele, ceea ce presupune difuzarea de  ştiri atât pozitive, cât şi negative. Art.3 din Legea  nr.504/2002 precizează  că prin difuzarea şi retransmisia serviciilor de programe se realizează şi  se asigură pluralismul politic şi  social, diversitatea  culturală, lingvistică şi  religioasă, informarea, educarea şi  divertismentul publicului, cu  respectarea libertăţilor şi  a drepturilor fundamentale ale  omului.


De altfel, aceste  principii sunt  în deplin acord cu Directiva Europeană nr.79/36 privind televiziunea fără  frontiere, preluarea lor în dreptul intern fiind o  condiţie pentru  încheierea negocierilor cu Uniunea Europeană.


Pentru  aceste considerente  membrii Comisiei, cu majoritate de  voturi   (1 vot împotrivă) a avizat negativ această propunere  legislativă.


În raport cu obiectul şi conţinutul său, ce vizează  modificarea  unei legi organice,  propunerea  legislativă face parte din categoria legilor organice.

